《延平怀古》
清代·龚景瀚

青山蹀躞从西来，延平之城当其隈。危峦万仞飞雉堞，高楼杰阁横江开。

大江日夜水东注，逆浪卷将山影去。峰回舟转不见城，双塔亭亭锁归路。

建瓴势扼八闽吭，此地宁曰非岩疆。壮哉当年陈将军，百死不肯归高皇。

吾闻有元当季年，兵戈满眼妖氛缠。盐徒走卒皆起事，平原白骨生烽烟。

皇觉寺僧出淮右，五载群雄同授首。将军若使从中原，中山开平安足论。

宁为鸡口勿牛后，丈夫固当自不朽。不然亦作元遗臣，岂能俯首事他人。

汤公诛死廖公反，将军若降亦不免。扣舷我为将军歌，江声浩浩悲风多。

青山绿水仍无恙，教陵松柏今如何。

作者简介：（1747—1803）清福建闽县人，字惟广，号海峰。乾隆三十六年进士。历知甘肃诸县。嘉庆元年入总督宜绵军幕，从镇压川楚白莲教军。上《坚壁清野议》。川鄂陕甘等省仿其法行之，成效大著。官至兰州知府。七年十二月底卒。有《澹静斋诗文钞》。